**26ο Δημοτικό Σχολείο Πάτρας Πάτρα, 12–10–2020**

**ΑΝΑΚΟΙΝΩΣΗ**

Αγαπητοί γονείς και κηδεμόνες των μαθητών του Σχολείου μας,

Μετά την παρέλευση περίπου ενός μήνα από την έναρξη του σχολικού έτους 2020–2021 και διαπιστώνοντας ορισμένες αρρυθμίες στον τρόπο λειτουργίας του Σχολείου μας, παρακαλούμε να συμβάλετε από μέρους σας στην τήρηση των παρακάτω μέτρων:

* Έχει παρατηρηθεί **αργοπορημένη προσέλευση** ορισμένων μαθητών στο Σχολείο (μετά το χτύπημα του κουδουνιού στις 8:15΄ π.μ., κάποιοι, μάλιστα, μαθητές συστηματικά προσέρχονται ακόμα και μετά από 20 λεπτά της ώρας!), δημιουργώντας στον ίδιο τον μαθητή/τρια ενοχικά αισθήματα, ενώ, παράλληλα, δημιουργείται λειτουργική αναστάτωση, συμβάλλοντας σε μια εικόνα απειθαρχίας κι έλλειψης κανόνων λειτουργίας. Είναι πιθανόν επίσης, να μην υπάρχει διαθέσιμος εκπαιδευτικός, ώστε να ανοίξει την εξώπορτα, αν συμπέσει σε ημέρα που όλοι οι εκπαιδευτικοί να βρίσκονται στις τάξεις (ή και ο διευθυντής συμβεί να απουσιάσει)...
* Για την ασφάλεια των παιδιών, και για όλη τη διάρκεια λειτουργίας του Σχολείου, η εξώπορτα του προαυλίου, θα παραμένει κλειστή. Το σχολείο αναλαμβάνει την ευθύνη της ασφάλειας των μαθητών από την ώρα της άφιξής τους μέχρι τη στιγμή της αποχώρησής τους στις εξώπορτες του προαυλίου. Για τον λόγο αυτό είναι απαρέγκλιτη η τήρηση του Π.Δ. 79 / 2017, που αφορά στη **μη παρουσία γονέων εντός του σχολικού χώρου κατά την ώρα προσέλευσης των μαθητών**. Εξαίρεση υπήρξε για τους γονείς των μαθητών της Α΄ τάξης και για την πρώτη εβδομάδα, για λόγους προσαρμογής των παιδιών στο νέο περιβάλλον φοίτησής τους. Πλέον, δεν τίθεται λόγος παράτασης του μέτρου αυτού για τους γονείς της Α΄ τάξης, αντίθετα, οποιαδήποτε πιθανή συνέχισή του θα δυσκόλευε τη διαδικασία απογαλακτισμού των παιδιών και ομαλής φοίτησής τους στο δημοτικό σχολείο. Εξάλλου, εν μέσω πανδημίας και τήρησης του πρωτοκόλλου υγιεινής και ασφάλειας των σχολικών μονάδων, αποφεύγεται η επίσκεψη ενηλίκων στο σχολείο, η οποία θα πραγματοποιείται όταν δεν είναι εφικτή η υλοποίηση της συναλλαγής τους με άλλο τρόπο (πχ τηλεφωνική επικοινωνία, ηλεκτρονική ανταλλαγή μηνυμάτων, εγγράφων κλπ). Η όποια ανησυχία γονέων μαθητών των τμημάτων του 1ου ορόφου των διδακτηρίων για το κουβάλημα της σχολικής τσάντας, σε έναν βαθμό κατανοητή, αντικρούεται από το γεγονός ότι τα παιδιά από Γ΄ έως ΣΤ΄ τάξη έχουν βιολογικά τη δυνατότητα να ανεβάσουν μόνοι τους τη σχολική τους τσάντα μέχρι την τάξη τους, ενώ συμβάλλουν και τα ροδάκια της τσάντας κατά τη μεταφορά της. Από τη μεριά μας θα καταβληθεί προσπάθεια, ώστε η τσάντα κάθε μαθητή να περιλαμβάνει μόνο τα απαραίτητα βιβλία για τα μαθήματα της ημέρας.
* Όπως γνωρίζετε, με απόφαση του Υπουργείου Παιδείας, η χρήση μάσκας από τα παιδιά και το διδακτικό προσωπικό είναι υποχρεωτική σε όλους τους εσωτερικούς χώρους των διδακτηρίων. Με πρόσφατη ανακοίνωση του ΕΟΔΥ, καθώς υπήρξε ανησυχητική αύξηση κρουσμάτων κορονοϊού στην περιοχή μας, η υποχρέωση χρήσης μάσκας επεκτείνεται και σε όλους τους εξωτερικούς χώρους (δεν υπήρξε σχετική εγκύκλιος του Υπουργείου Παιδείας για εφαρμογή του μέτρου αυτού και στα διαλείμματα, συνεπώς συνεχίζουμε να υλοποιούμε τις έως σήμερα οδηγίες σχετικά με τη χρήση της μάσκας). Αναλογικά, κατά το σχόλασμα των μαθητών με τη λήξη του πρωινού ωραρίου λειτουργίας (13:15΄) ή του Ολοήμερου (15:00΄ ή 16:00΄) είναι υποχρεωτικό και οι γονείς/κηδεμόνες που θα περιμένουν στις εξώπορτες να παραλάβουν τα παιδιά τους να φορούν μάσκα, αλλά και να τηρούν με τη μέγιστη προσοχή τα παρακάτω προτεινόμενα μέτρα ασφαλείας:
* ΝΑ ΜΗ ΣΥΝΩΣΤΙΖΟΝΤΑΙ μπροστά στην έξοδο του προαυλίου, αλλά να τηρούν τις αποστάσεις και ν’ “απλωθούν” στον πεζόδρομο και στην πλατεία ή κατά μήκος της πλευράς της οδού Αγίας Σοφίας, αντίστοιχα, αναμένοντας ειδοποίηση για την τάξη/τμήμα του παιδιού τους που θα αποχωρεί… Είναι ευνόητο, ότι για την επιτυχή και ασφαλή έξοδο των μαθητών από το Σχολείο την ώρα που σχολάνε τα παιδιά, θα χρειαστεί εμείς οι ενήλικες να επιδείξουμε ΥΠΟΜΟΝΗ, να ΤΗΡΗΣΟΥΜΕ ΤΙΣ ΑΠΟΣΤΑΣΕΙΣ μεταξύ μας, καθώς και τα μέτρα ασφαλείας που προτείνονται από τον ΕΟΔΥ.
* Η αποχώρηση των μαθητών στις 13:15΄ γίνεται τμηματικά και με χρονισμό και χρησιμοποιούνται και οι δύο πόρτες του προαυλίου. Οι μαθητές που η τάξη τους βρίσκεται στο Α΄ διδακτήριο (πρώην 26ο Δημ. Σχολείο Πάτρας) αποχωρούν από την κεντρική είσοδο, όπως γινόταν την περίοδο της κανονικότητας. Οι μαθητές που η τάξη τους βρίσκεται στο Β΄ διδακτήριο (πρώην 31ο Δημ. Σχολείο Πάτρας) αποχωρούν από την πλαϊνή είσοδο επί της οδού Αγίας Σοφίας. Για τη γρήγορη και ομαλή αποχώρηση των παιδιών παρακαλούνται οι γονείς/κηδεμόνες να αναμένουν τα παιδιά τους 5΄ νωρίτερα από την προγραμματισμένη ώρα αποχώρησης (δηλαδή να βρίσκονται στον χώρο αναμονής στις 13:10΄). Η αποχώρηση των παιδιών του Ολοήμερου θα γίνεται μόνο από την κεντρική είσοδο (επί του πεζοδρόμου της πλατείας Βορείου Ηπείρου).
* Όση ώρα θα διαρκεί η αποχώρηση των μαθητών, παρακαλούμε να μην εισέρχεστε εντός του προαυλίου, καθώς προκαλείται δυσλειτουργία στην έξοδο των μαθητών και στην ασφαλή παράδοσή τους, αλλά, κυρίως, δεν ελέγχεται επαρκώς η είσοδος ατόμων ξένων προς τη σχολική μας κοινότητα. Παρακαλούμε να συμβάλετε στην ομαλή αποχώρηση των παιδιών, αποφεύγοντας τον συνωστισμό κατά τη στιγμή της αποχώρησης, δίνοντας προτεραιότητα στους μικρούς μαθητές της Α΄ τάξης, οι οποίοι θα παραδίδονται στους γονείς τους πρώτα από όλες τα υπόλοιπες τάξεις.
* Εξαίρεση θα γίνεται μόνο κατά τις βροχερές ημέρες, όπου η εξώπορτα θ’ ανοίγει και οι γονείς θα παραλαμβάνουν τα παιδιά στην είσοδο των αντίστοιχων διδακτηρίων του Σχολείου. Επισημαίνεται ότι, όση ώρα θα διαρκεί η αναμονή στην περίπτωση αυτή, είναι απαραίτητο να μη διαταράσσεται σε καμία περίπτωση η εύρυθμη λειτουργία του Σχολείου και **να υπάρχει ησυχία**, ώστε να μην αποσπάται η προσοχή των μαθητών από εξωτερικούς, αστάθμητους παράγοντες.
* Οι γονείς των μαθητών που συνεχίζουν μετά τη λήξη των μαθημάτων της τάξης τους να φοιτούν στο ολοήμερο τμήμα παρακαλούνται να τηρούν απαρέγκλιτα το ωράριο στις ζώνες αποχώρησης που έχουν δηλώσει (15:00΄ ή 16:00΄). Είναι σημαντικό **η παραλαβή των μαθητών να γίνεται εγκαίρως**, καθώς πιθανή καθυστερημένη άφιξη γονέα θα τον αναγκάσει να περιμένει την επόμενη ζώνη αποχώρησης, αφού ο συνάδελφος θα βρίσκεται εντός του διδακτηρίου (στην αίθουσα) και χωρίς δυνατότητα τηλεφωνικής επικοινωνίας (για την περίπτωση παραλαβής μαθητή μετά τις 15:00΄) ούτε είναι ηθικό να γίνεται με ευθύνη του γονέα παραβίαση εργασιακού ωραρίου του εκπαιδευτικού (για την περίπτωση παραλαβής μαθητή μετά τις 16:00΄).
* Σε περίπτωση που υπάρξει ανάγκη πρόωρης αποχώρησης μαθητή με ευθύνη του γονέα του, παρακαλούμε να ενημερώνονται έγκαιρα, τηλεφωνικά ή με άλλο τρόπο, ο εκπαιδευτικός της τάξης και ο διευθυντής του Σχολείου. Αντίστοιχη ενημέρωση πρέπει να γίνεται σε περίπτωση αποχώρησης μαθητή με τη συνοδεία συγγενικού ή φιλικού προσώπου.
* Σε περίπτωση αδιαθεσίας ή ατυχήματος σε μαθητή μας θα υπάρχει από την πλευρά μας (δάσκαλος τάξης ή διευθυντής) **άμεση** ενημέρωση του γονέα. Το πρωτόκολλο του ΕΟΔΥ εφαρμόζεται αυστηρά για τις περιπτώσεις εκδήλωσης ύποπτων συμπτωμάτων μαθητή/τριας. Το παιδί μέχρι την παραλαβή του από τον γονέα θα βρίσκεται σε χώρο του Σχολείου που έχει οριστεί για τη χρήση αυτή και θα παραλαμβάνεται από εκεί. Υπεύθυνη για τα περιστατικά αυτά έχει οριστεί η Σχολική Νοσηλεύτρια του Σχολείου και οι χώροι μετά την αποχώρηση του παιδιού θα απολυμαίνονται με τη βοήθεια του βοηθητικού προσωπικού.
* Είναι κρίσιμο για την υγιεινή και την ασφάλεια όλων των μαθητών να υπάρξει εφαρμογή κι ευλαβική τήρηση της οδηγίας να επιστρέφει παιδί στο σχολείο **ΑΠΥΡΕΤΟ ΤΟΥΛΑΧΙΣΤΟΝ ΓΙΑ 24 ΩΡΕΣ** από την εκδήλωση των συμπτωμάτων. Καθώς η μεταδοτικότητα του ιού είναι μεγάλη και η συνύπαρξη 201 παιδιών και 25 εκπαιδευτικών στον ίδιο χώρο από μόνη της καθιστά την κατάσταση σοβαρή και θα πρέπει να επιδειχθεί από όλους η δέουσα υπευθυνότητα… Φαινόμενα που είχαν παρουσιαστεί κατά το παρελθόν, να έρχονται μαθητές στο σχολείο με ελαφρά συμπτώματα πυρετού και με χορήγηση αντιπυρετικού δεν μπορεί σε καμία περίπτωση να γίνονται ανεκτά, ειδικά κάτω από τις συνθήκες πανδημίας που βιώνουμε, και αγγίζουν παραβατικές διατάξεις του νόμου, καθώς εκθέτουν σε κίνδυνο τα άλλα παιδιά και τις οικογένειές τους!!!
* Στην ιστοσελίδα του Σχολείου μας (<http://26dim-patras.ach.sch.gr/joomla2/>), καθώς και στην αντίστοιχη του Συλλόγου Γονέων και Κηδεμόνων στο facebook, έχουν αναρτηθεί όλες οι οδηγίες του σχετικού πρωτοκόλλου υγιεινής και ασφάλειας του ΕΟΔΥ, καθώς και οι προβλεπόμενες ενέργειες που θα εφαρμοστούν από το Σχολείο μας, αν προκύψει επιβεβαιωμένο κρούσμα σε μαθητή/τρια
* Σε τέτοια περίπτωση, την οποία όλοι μας απευχόμαστε, θα ακολουθηθεί το σχετικό πρωτόκολλο του Υπουργείου Παιδείας, το οποίο προβλέπει αναστολή λειτουργίας για 10 ημέρες και μόνο για το τμήμα που φοιτά ο συγκεκριμένος μαθητής/τρια. Τα μαθήματα για τους μαθητές αυτούς θα γίνονται διαδικτυακά σε ζωντανό χρόνο μέσω ηλεκτρονικής πλατφόρμας που θα κοινοποιηθεί από το Σχολείο μας στα προσωπικά e-mails των γονέων των μαθητών του τμήματος.
* Για την προετοιμασία της τηλεκπαίδευσης (σύγχρονης και ασύγχρονης) απαιτείται να έχει γνωστοποιηθεί στο Σχολείο μας το e-mail των γονέων των μαθητών, καθώς και κάθε μαθητής να έχει ανοίξει λογαριασμό στο Πανελλήνιο Σχολικό Δίκτυο (Π.Σ.Δ.). Παρακαλούνται όσοι γονείς έχουν ακόμα ανοικτή αυτή την εκκρεμότητα να την τακτοποιήσουν, προβαίνοντας στις απαιτούμενες ενέργειες. Ειδικά για τους μαθητές της Α΄ τάξης, οι οποίοι εγγράφονται για πρώτη φορά, θα σταλεί σχετικό μήνυμα οδηγιών μέσω myschool για ενεργοποίηση του λογαριασμού του παιδιού τους στο Π.Σ.Δ. Οι μαθητές των άλλων τάξεων δε χρειάζεται να κάνουν κάτι, καθώς είναι ενεργός ο λογαριασμός τους από την περίοδο της καραντίνας του προηγούμενου Μαρτίου (εξαιρούνται, βέβαια, όσοι δεν είχαν ακολουθήσει τα βήματα αυτά την περίοδο εκείνη, και κατά συνέπεια είναι απαραίτητο και γι’ αυτούς να το κάνουν τώρα).
* Αν κατά τη διάρκεια του σχολικού έτους προκύψει αλλαγή κατοικίας ή αριθμού τηλεφώνων (σταθερό, κινητό) γονέα μαθητή, παρακαλούμε να ενημερώνονται σχετικά ο εκπαιδευτικός της τάξης και ο διευθυντής του σχολείου
* Θα υπάρξει ενημέρωσή σας για τις διαθέσιμες ώρες επικοινωνίας με τον δάσκαλο / δασκάλα του παιδιού σας, μετά την οριστικοποίηση του ωρολόγιου προγράμματος κάθε τάξης
* Ιδιαίτερη προσοχή επιβάλλεται να επιδειχθεί από όλους όσοι οδηγούν κάποιο όχημα κατά την προσέγγιση στο Σχολείο (χαμηλή ταχύτητα, αποφυγή μποτιλιαρίσματος στην είσοδο), αφού διέρχεται πολύς κόσμος (μαθητές, γονείς, εκπ/κοί) τις ώρες αιχμής κι ελλοχεύει ο κίνδυνος ατυχήματος. Η **συμμόρφωση με τις οδηγίες των σχολικών τροχονόμων** είναι υποχρεωτική. Άλλωστε, σε ζητήματα ασφάλειας δεν πρέπει και δεν μπορεί να γίνονται ανεκτές οποιεσδήποτε εκπτώσεις
* Κινητά τηλέφωνα και ηλεκτρονικά παιχνίδια που συνήθως χρησιμοποιούν τα παιδιά δεν επιτρέπονται εντός του χώρου του Σχολείου. Σε περίπτωση ανάγκης, οι μαθητές θα επικοινωνούν με τους γονείς τους από το τηλέφωνο του Σχολείου μας (2610 421286).
* Η φοίτηση στο Ολοήμερο τμήμα για όσους μαθητές έχουν καταθέσει σχετική αίτηση είναι συνεχής και δεν είναι αποδεκτό να επιλέγεται συγκεκριμένη ημέρα / ημέρες παραμονής στο Ολοήμερο. Καθώς υπάρχει από μέρους μας υποχρέωση υποβολής στη Δ/νση ΠΕ Αχαΐας μηνιαίου δελτίου παρουσιών μαθητών στο Ολοήμερο τμήμα, δεν είναι εφικτή οποιαδήποτε διάθεση διευκόλυνσης στην περίπτωση αυτή. Σημειώνεται ότι απουσία μαθητή για περισσότερες από 15 συνεχείς εργάσιμες ημέρες σημαίνει και την αυτόματη διαγραφή του από το τμήμα του Ολοήμερου
* Επισημαίνεται ότι η φοίτηση μαθητή στο Ολοήμερο δεν είναι φύλαξη, αλλά συμμετοχή σε τμήμα προετοιμασίας για την επόμενη ημέρα και ο μαθητής πρέπει στο διάστημα της παραμονής του σε αυτό να έχει κάνει τις εργασίες που έχουν ανατεθεί από τους εκπαιδευτικούς και να λύσει τυχόν απορίες
* Το φαγητό στο Ολοήμερο δεν καλύπτει μόνο μια βιολογική ανάγκη του μαθητή, αλλά έχει χαρακτήρα κοινωνικοποίησής του και συμμόρφωσης σε κοινούς κανόνες σωστής συμπεριφοράς και ομαδικής λειτουργίας. Κατά συνέπεια, ο μαθητής θα πρέπει να φέρνει μαζί του το πρωί το φαγητό του σε κατάλληλο δοχείο. Το Σχολείο μας διαθέτει ψυγείο για τη συντήρηση του φαγητού μέχρι την ορισμένη ώρα που τα παιδιά θα φάνε (13:20’–14:00΄). Για την παρούσα κατάσταση που βιώνουμε υπάρχει σύσταση από το Υπουργείο Παιδείας και για λόγους αποφυγής συγχρωτισμού κι επαφής ανάμεσα σε μαθητές διαφορετικών τμημάτων, το φαγητό των παιδιών να είναι, ει δυνατόν, σε μορφή που να μη χρειάζεται ζέσταμα και να μπορούν να τρώνε ακόμα και σε ανοικτό χώρο (προαύλιο), αν ο καιρός βέβαια το επιτρέπει.
* Είναι πολύ χρηστικό και απαραίτητο να γραφεί στην εξωτερική πλευρά του δοχείου φαγητού με ανεξίτηλο μαρκαδόρο το όνομα του μαθητή και το ίδιο να γίνει και στο καπάκι του δοχείου, ώστε να μην μπερδευτεί με αυτά των άλλων μαθητών. Επίσης, το δοχείο να είναι κατάλληλο για τη χρήση αυτή και το καπάκι να κλείνει ερμητικά, για ευνόητους λόγους.

Αγαπητοί γονείς και κηδεμόνες,

Είναι αυτονόητο ότι, η λειτουργία ενός οργανισμού, όπως είναι το δημοτικό σχολείο, στηρίζεται στην ομαδική απόδοση των μελών του. Ειδικά στο πλαίσιο της υπάρχουσας, δύσκολης κατάστασης της πανδημίας, η εφαρμογή των κοινών κανόνων είναι όχι απλά χρήσιμη, αλλά κομβικής σημασίας!

Αν όλοι μας καταβάλουμε προσπάθεια να εφαρμοστούν όσα αναφέρονται παραπάνω, θα ενισχύσουμε τις προδιαγραφές υγιεινής κι ασφάλειας των μαθητών μας, αφού το υπέρτατο αγαθό είναι η ίδια η ζωή και η υγεία μας, και θα εξασφαλίσουμε τις κατάλληλες συνθήκες παιδαγωγικού και διδακτικού κλίματος, συμβάλλοντας αποφασιστικά στην εύρυθμη λειτουργία της σχολικής μας μονάδας… Ελπίζοντας ότι με τη συλλογική προσπάθεια κι αλληλεγγύη θα εξασφαλίσουμε τις καλύτερες συνθήκες που θα οδηγήσουν τους μαθητές μας στην ανεμπόδιστη γνωστική τους πρόοδο και κοινωνικοποίησή τους, ο Σύλλογος Διδασκόντων του Σχολείου εύχεται στη μεγάλη οικογένεια μαθητών, εκπαιδευτικών και γονέων ΥΓΕΙΑ και ΔΥΝΑΜΗ!!!

***Από τη διεύθυνση του Σχολείου***